Никола Фурнаджиев
Коледа

chitanka.info

Снежно днеска грей полето,

нежно, весело звъни

звън от сребърни звънчета —

идат бързите шейни.

Цяла нощ не ще да мигнем —

от далечната земя

чакаме да ни пристигне

най-голямата шейна.

В нея с цял кожух от злато

иде с весело лице

дядо Коледа — с богати,

пъстри, чудни дарове.

Казват — бил добър, със чисти,

сини, весели очи,

а във джоба му — мъниста,

златни, сребърни пари.

Не съм го видял, че всяка

Коледа така върви —

уж го чакам, чакам, чакам,

а все пак ми се приспи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.